《送宋玉叔还莱阳》
明代·赵进美

长安二月东风回，九门如雾凌晨开。莺花得时自婀娜，笳鼓向暮何啾哀。

此时重筑黄金台，莱阳宋子天下才。献书至尊赐颜色，穷巷不扫公卿来。

干戈自昔有反覆，神物岂合终蒿莱。忆昨飘零逐渔艇，夜火荻花对清影。

一身入世常坎坷，二十为文最遒警。怀古萧条拟《过秦》，开樽感慨歌《哀郢》。

难同年少登石渠，稍喜词人称画省。意气何如诗崛奇，世情颇厌官孤冷。

白日燕市愁风尘，张镫清夜留故人。我昔结发与子友，十年落魄安居陈。

江湖扰扰箭满眼，荆棘月暗生飞磷。昭王寝墓群兔走，千岁松柏摧为薪。

狐裘贵人光道路，冲泥瘦马何嶙峋。尺书远至妻孥泣，投策欲去僮仆嗔。

巢父钓竿不肯住，仿佛夏云开岛树。灵药神山自渺茫，海鸥野老非难遇。

绕陌垂杨黄鸟飞，骊歌踟蹰送子归。天涯双鬓愁摇落，海上浊醪无是非。

作者简介：（1619—?）明末清初山东益都人，字嶷叔，一字韫退，号清止。明崇祯十三年进士。清康熙间官至福建按察使。诗清真绝俗。有《清止阁集》。